SUOMEN HAASTEMIEHET JHL RY

Turku 22.12.2006
Viite: 	OM 8/31/2005
	OM 011:00/2006

Oikeusministeriö
Pl 25
00023 VALTIONEUVOSTO

Suomen haastemiehet JHL ry esittää lausuntonaan riidattomia saatavia koskevan työryhmän mietinnön johdosta vielä seuraavaa.

Uudistamme jo aiemmin asiassa kirjallisesti ja asiaa koskevassa kuulemistilaisuudessa suullisesti esittämämme. Haluamme painottaen esittää muutamia perusperiaatteita oikeudenmukaisessa oikeudenkäynnissä.

Mielestämme kaikkien tuomioistuinlaitosta koskevien uudistusten  tulisi edelleen lähteä ajatuksesta riippumattomasta tuomioistuimesta, jonka tehtävä on kansalaisten oikeusturvan ja oikeudensaantimahdollisuuksien parantaminen. Tämä siitä huolimatta, ettei näitä tavoitteita aina saavuteta teettämällä työ mahdollisimman vähin kustannuksin ja nopeasti. Näitäkään tavoitteita ei sovi unohtaa, mutta katsomme niiden olevan väistyviä arvoja ensin mainittujen arvojen rinnalla. 

Työryhmä esityksessä on huomattavissa pienten saatavien oikeudellinen ja taloudellinen väheksyminen. Pieni saatava tai pienen saatavan virheellinen velkomus merkitsee vähävaraiselle kansalaiselle samaa, kuin miljoonat isoille yhtiöille. Tuomioistuimen tulee turvata vanhusten, vähävaraisten ja syrjäytyneiden kansalaisten oikeusturva. Yhdistyksemme jäsenet tekevät kenttätyötä tiedoksiantoja suorittaessaan ja useasti keskustelumme on kääntynyt maahanmuuttajiin, joiden kyky esimerkiksi kielellisesti on rajallinen. Nämä kansalaiset tarvitsevat pitkälle menevää suusanallista ohjausta, jotta he epäselvissä tapauksissa voivat päästä oikeuksiinsa.

Kaikkia kansalaisia koskee Tatu Leppäsen lausuman keskeinen viesti perustuslain 21 §:n takaamasta kontradiktorisesta periaatteesta. Summaarisissa asioissa lähtökohta on velkojan esittämä saatavan riidattomuus. Kaikkihan tiedämme, ettei saatava läheskään aina ole riidaton. Nyt suunnitellun kirjetiedoksiannon seurauksena saattaa olla katastrofaalinen tilanne kansalaisen kannalta.  Leppäsen nyt ja meidän alusta alkaen esittämä kritiikki yksipuolisesta tuomiosta mahdollisine katastrofaalisine seurauksineen ei poista syntynyttä katastrofia kansalaisen kohdalta.

Yhdistyksemme esittää tiedoksiantojen säilyttämistä edelleen todisteellisena tiedoksiantona, jotta perustuslain mukainen oikeudenmukainen oikeudenkäynti säilyisi edelleen mahdollisena. Toimikunnan lausuma postilaitoksen kyvystä hoitaa omaa tehtäväänsä voi tilastollisesti ehkä olla tosi, vaikka sitäkin voidaan epäillä, mutta oikeusturva ja oikeudenmukainen oikeudenkäynti ei ole tilastollinen tosiasia vaan, kansalaisen perusoikeus. 

Valtiontaloudelliset lähtökohdat eivät mielestämme voi näin suurissa määrin vaikuttaa kansalaisten perusoikeuksiin. 

Pertti Vasama			Ilpo Salokannel
Puheenjohtaja			Sihteeri